**Underretning om databrud**

Vi skriver til dig, fordi vi har konstateret, at EUC Syd har haft et datalæk, som har ført til et brud på persondatasikkerheden i form af datatab fra vores IT-systemer.

Der er tale om læk af personfølsomme data, og dermed kan der være risiko for, at der kan ske misbrug af data.

**Hvad er der sket?**

Vi har været udsat for et hackerangreb d. 31. august 2023. Det har betydet, at alle systemer har været utilgængelige og har skullet genskabes fra en backup.  
Vi har efterfølgende konstateret, at der i forbindelse med hackerangrebet er sket et datalæk.

**Hvilke data er der tale om?**

Der kan være tale om breve, aftaler, blanketter og lignende, der er udvekslet mellem EUC Syd, kunder, ansatte og elever. Dokumenterne kan indeholde oplysninger som CPR-numre, navne, adresser, løn, notater fra interne samtaler m.m.

**Hvilke konsekvenser kan det have for dig?**

Vi vurderer, at der er en høj risiko for, at der iblandt de lækkede data kan være personfølsomme data. Det ikke er muligt at fastslå, præcis hvilke data der er lækket, så vi kan heller ikke udelukke, at de lækkede data kan medføre øget risiko for misbrug – f.eks. til identitetstyveri. Det er dog vores vurdering, at risikoen for et sådant misbrug er minimalt. Hvis du har hemmelig adresse eller telefonnummer, kan disse oplysninger potentielt komme fremmede til kendskab.

**Hvad har vi gjort for at afhjælpe datatabet?**

Ethvert tab af data er en alvorlig hændelse. Derfor har vi, i forlængelse af denne hændelse, gennemgået og forbedret sikkerheden omkring adgang til vores data. For at vi kan forebygge, at en lignende situation opstår har vi skærpet vores systematiske kontroller af aktivitet på skolens systemer.

**Har du spørgsmål eller brug for hjælp/vejledning?**

Har du spørgsmål til datalækket, brug for hjælp eller vejledning til, hvordan du skal holde dig, så kan der findes information på [www.sikkerdigital.dk](http://www.sikkerdigital.dk) eller der kan tages kontakt til Sikkerdigital´s Cyberhotline på tlf.: 33 37 00 37.

På hjemmesiden [www.itcsyd.dk](http://www.itcsyd.dk) kan der findes yderligere information under fanen ”faq-datalæk”, eller der kan tages kontakt via mailen: [faq@itcsyd.dk](mailto:faq@itcsyd.dk)

Oplever du misbrug af dine personlige data, eller forsøg på identitetstyveri, skal du anmelde dette til politiet.

Venlig hilsen

EUC Syd